**ԳԱՎԱՌ ՀԱՄԱՅՆՔԻ ՂԵԿԱՎԱՐ ԳՈՒՐԳԵՆ ՄԱՐՏԻՐՈՍՅԱՆԻ ՈՒՂԵՐՁԸ՝ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԱՌԹԻՎ**

Գավառ խոշորացված համայնքի հարգելի բնակիչներ.

Նոր տարվա նախաշեմին ակամայից ամփոփում ենք անցնող տարին: 2021 թվականին Գավառում շարունակվեցին համայնքի զարգացմանն ու բնակչի կենսակերպի բարելավմանն ուղղված աշխատանքները: Բնակիչների հետ մենք կարողացանք միահամուռ ուժերով, երկխոսության պայմաններում ձևավորել առողջ ու համերաշխ մթնոլորտ: Այդ տրամադրվածությամբ էլ մենք մասնակցեցինք համամասնական ընտրակարգով ավագանու ընտրություններին և հայտ ներկայացրինք խոշորացվող Գավառ համայնքի կառավարման գործին: Գավառի տարածաշրջանի բնակիչները իրենց քվեով վերահաստատեցին մեր նախորդ տարիներին կատարած աշխատանքի հանդեպ վստահությունը և հավատով նայեցին Գավառ խոշորացվող համայնքի զարգացման շարունակականությանը: Այդ ճանապարհը մենք բոլորս միասին ենք անցնելու և միահամուռ ուժերով շենացնելու և զարգացնելու ենք մեր համայնքն ու մեր պետությունը:

Մենք մուտք ենք գործում 2022 թվական նոր հաջողություններ արձանագրելու հաստատակամությամբ: Թող որ գալիք Նոր տարին մեր ազգի ու հայրենիքի համար դառնա միասնության ու կայունության տարի:

Սիրով ու սրտանց շնորհավորում եմ Գավառ խոշորացված համայնքի բնակիչներին, մաղթում եմ, որ 2022 թվականը լինի խաղաղության, ձեռքբերումների, ընտանեկան երջանկության ու հաջողությունների տարի:

Խորին խոնարհում արցախյան պատերազմում զոհված մեր տղաների հիշատակին և համբերություն նրանց հարազատներին:

Առանձնահատուկ ուզում եմ շնորհավորել մեր երկրի սահմանները պահող զինվորներին ու սպաներին:

Բարի տարեմուտ և շնորհավոր Նոր Տարի:

Աստված բոլորիս պահապան:

***Գավառ համայնքի ղեկավար՝ Գուրգեն Երվանդի Մարտիրոսյան***